钦定古今图书集成/明伦汇编/官常典/第460卷 > 桓豁
## 钦定古今图书集成/明伦汇编/官常典/第460卷 > 桓豁

按《晋书桓彝传》，“彝子豁，字朗子，初辟司徒府秘书郎，
皆不就。简文帝召为抚军从事中郎，除吏部郎，以疾
辞，迁黄门郎，未拜。时谢万败于梁濮，许昌颍川诸城
相次陷没，西藩骚动。温命豁督沔中七郡军事、建威
将军、新野义城二郡太守，击慕容屈尘，破之，进号右
将军。温既内镇，以豁监荆扬雍州军事，领护南蛮校
尉、荆州刺史，假节、将军如故。”时梁州刺史司马勋以
梁、益叛，豁使其参军桓罴讨之。而南阳督护赵弘、赵
忆等逐太守桓淡，据苑城以叛。豁与竟陵太守罗崇
讨破之。又攻伪南中郎将赵盘于宛，盘退走，豁追至
鲁阳，获之，送于京师，置戍而旋。又监宁益军事。温薨，
迁征西将军，进督交广并前五州军事。苻坚寇蜀，豁
遣江夏相竺瑗距之。广汉太守赵长等战死，瑗引军
退。顷之，坚又寇凉州，弟冲遣辅国将军朱序与豁子
江州刺史石秀溯流就路，禀节度。豁遣督护桓罴与
序等游军沔汉，为凉州声援。俄而张天锡陷没，诏遣
中书郎王寻之诣豁，谘谋边事。豁表以梁州刺史毛
宪祖监沔北军事，兖州刺史；朱序为南中郎将、监沔
中军事，镇襄阳，以固北鄙。太元初，迁征西大将军、开
府。豁上疏固让曰：“臣闻三台丽天，辰极以之增耀；论
道作弼，王猷以之时邕。必将仰参神契，对扬成务，弘
《易》简以翼化，畅元风于宗极。故宜明扬侧陋，登庸贤
隽，使版筑有冲天之举，渭滨无垂竿之逸，用乃功济
苍生，道光千载。是以德非时望，成典所不虚授；功微
赏厚，贤达不以拟心。臣实凡人，量无远致，阶藉门宠，
遂叨非据。进不能阐扬皇风，赞明其政道；退不能宣
力所莅，混一华戎。尸素积载，庸绩莫纪。是以敢冒成
命，归陈丹款。伏愿陛下回神元览，追收谬眷，则具瞻革望，臣知所免。”竟不许。及苻坚陷仇池，豁以新野太
守吉挹行魏兴太守，督护梁州五郡军事，戍梁州。坚
陷涪城，梁州刺史杨亮、益州刺史周仲孙并委戍奔
溃。豁以威略不振，所在覆败，又上疏陈谢，固辞不拜。
开府。寻卒，时年五十八，赠司空，本官如故，谥曰敬。赠
钱五十万，布五百匹，使者持节监护丧事。豁时誉虽
不及冲，而甚有器度，但遇彊寇，故功业不建。初，豁闻
苻坚国中有谣云：“谁谓尔坚石打碎”，有子二十人，皆
以“石”为名以应之。